SZDSZ: a hívők finanszírozzák az egyházi hitéletet
Az SZDSZ az egyházak finanszírozására vonatkozó javaslatot nyújt be a parlamenthez, hogy a jövőben az egyházak hitéleti tevékenységét ne közpénzből, hanem a hívők felajánlásaiból finanszírozzák.
Egyik javaslatuk értelmében a személyi jövedelemadó felajánlható, kétszer egy százalékát össze kell vonni, hogy a polgárok szabadon dönthessenek arról, milyen szervezeteket kívánnak támogatni - közölte Demszky Gábor budapesti főpolgármester, az SZDSZ európai parlamenti listavezetője vasárnap. Készek megvizsgálni, miképp lehetne növelni a felajánlható, összesen két százalékos adóhányadot, amelyet akár három százalékra növelnének. "Az egyházak autonómiájának az a biztosítéka, hogy híveik támogatása fedezi működésüket". Az egyházak közfeladatait, valamint a műemlékvédelmet továbbra is az államnak kell finanszíroznia - jelentette ki Demszky.
1996-ban az SZDSZ kezdeményezte az úgynevezett egyszázalékos rendszer bevezetését - emlékeztetett. Ebben a támogatási formában az állam csak postás szerepet játszik, azaz közvetíti az adózó felajánlását az egyháznak - mondta. "Az SZDSZ, a magyar liberális párt arra törekszik, hogy ez az elv váljon általánossá az egyházak finanszírozásában" - tette hozzá.
Az MDF elítéli Demszky Gábor javaslatát - áll az Országgyűlés Emberi jogi, kisebbségi és vallásügyi bizottságának MDF-es elnökének közleményében. Szászfalvi László szerint az MDF úgy véli: ez a bejelentés összhangban van a kormány kiszivárgott egyházpolitikájának tervezetével, "amely egymásnak ugrasztaná a civil szervezeteket és az egyházakat". "Demszky Gábor nyilatkozata arra utal, hogy az SZDSZ Európai Parlament kampányának szerves részét képezi az egyház és keresztény ellenes emberek voksainak megszerzése" - olvasható a közleményben. Az MDF ezért elítéli a főpolgármester javaslatát, és azt ajánlja neki, "inkább a főváros gondjaival és problémáival foglalkozzon, és ne az egyházak mozgásterét szűkítse". (MTI)